Papersnake/gushiwen huggingface dataset:
赠元运使
王之望（宋代）

使节东来炯绣衣，蒙泉景色动旌旗。
官曹传檄清风肃，老稚随车淑气移。
赵日可能兼畏爱，苏夫那复间公私。
鴒原更遇蓬瀛客，好驻幨帷十日期。
过定州
邓廷桢（清代）

绁马中山尚戴星，侵寻晓色散林坰。平沙直走滹沱白，远岫遥连上谷青。

盆石祇今留雪浪，毡椎何处觅兰亭。煎茶孤负花瓷好，为报邮签不肯停。
临贺别驾李子西同年寄五字诗，以杜句君随丞
杨万里（宋代）

曲江与临武，彼此昔相望。
一岭大如砺，谁云隔寻丈。
离合非人力，此事要天相。
升沉亦偶然，岂问优与脏。
余山 其八
清珙（元代）

自入山来万虑澄，平怀一种任腾腾。庭前树色秋来减，槛外泉声雨后增。

挑荠煮茶延野客，买盆移菊送邻僧。锦衣玉食公卿子，不及山僧有此情。
秋日晚出郡效
张嵲（宋代）

暝色生平野，乔林动远风。
虫鸣古道迥，月白戍楼空。
岁月悲欢异，山川今古同。
荒城见摇落，未免泣途穷。
齐天乐·送童瓮天兵后归杭
詹玉（宋代）

相逢唤醒京华梦，吴尘暗斑吟发。倚担评花，认旗沽酒，历历行歌奇迹。吹香弄碧，有坡柳风情，逋梅月色。画鼓红船，满湖春水断桥客。
当时何限俊侣，甚花天月地，人被云隔。却载苍烟，更招白鹭，一醉修江又别。今回记得。再折柳穿鱼，赏梅催雪。如此湖山，忍教人更说。
再过王辂原居纳凉
周贺（唐代）

夏天多忆此，早晚得秋分。旧月来还见，新蝉坐忽闻。

扇风调病叶，沟水隔残云。别有微凉处，从容不似君。
小重山
贺铸（宋代）

飘径梅英雪未融。芳菲消息到，杳梢红。隔年欢事水西东。凝思久，不语坐书空。
回想夹城中。彩山箫鼓沸，绮罗丛。钿轮珠网玉花骢。香陌上，谁与斗春风。
寄题建安公梅山堂
张栻（宋代）

梅公山色近庭除，胜日供公几杖余。
千古谩传栖迹地，当年谁忆爱君书。
丹心炯炯元无间，白发星星不用鉏。
待得斯民俱奠枕，归来端亦爱吾庐。
卜算子·雪月最相宜
张孝祥（宋代）

雪月最相宜，梅雪都清绝。去岁江南见雪时，月底梅花发。
今岁早梅开，依旧年时月。冷艳孤光照眼明，只欠些儿雪。
芜湖过繁昌旅舍萧然偶书
熊禾（元代）

竹窗渐白卷寒衾，上巳才过节物深。
野杏出篱明望眼，萋蒿满地蔼愁心。
已知赋分多行役，焉用诗鸣得赏音。
春在江山无限好，缓驱羸马度烟林。
送仙知客总侍者
释道璨（宋代）

对面相看千里隔，手持史君招隐檄。
一条拄杖两人扶，面带东隐秋水碧。
口里只安三寸匙，平生懒病无药医。
菜羹白饭随处有，谁能辛苦贪住持。
向来春风满两手，如今零落能多少。
尽情包裹付二妙，散与青青隐上柳。
浣花溪
马辅（宋代）

浣花溪边濯锦裳，百花满潭溪水香。窦奁散尽有霜戟，草秣匹马不可当。

当时濯衣只偶尔，岂似取履张子房。烈烈遽见蔽此蜀，丧乱怀尔徒悲伤。

年年春风媚杨柳，彩缆㛪姌云霞张。溪边游冶红粉娘，了不识字空悠飏。

采花荡桨不归去，暮隔烟水眠幽芳。
河亭
朱庆馀（唐代）

孤亭临绝岸，猿鸟识幽蹊。花落曾谁到，诗成独未题。

潮痕经雨在，石笋与杉齐。谢守便登陟，秋来屐齿低。
寄题江陵抚干胡仲方官舍信美楼
周必大（宋代）

彼美人兮楼楚都，身亲棨戟俯江湖。
宾僚遂使多贤者，共顾飞鸿亦乐乎。
汲泉
张扩（宋代）

古寺僧囊见水经，未贪饮菊学长生。棹船且向南零汲，欲试高人识鉴精。
廉州石
陶弼（宋代）

使君合浦来，示我海滨石。
千岩秀掌上，大者不盈尺。
闻朱虚
周紫芝（宋代）

平生恨未识朱游，每得清诗慰客愁。泛宅清苕真得句，挂冠神武更何求。
玄冥
佚名（魏晋）

玄冥陵阴，蛰虫盖藏。草木零落，抵冬降霜。易乱除邪，革正异俗。

抵民反本，抱素怀朴。条理信义，望礼五岳。籍敛之时，掩收嘉谷。
偈颂九首
释如净（宋代）

平地起骨堆，虚空剜窟笼。
蓦透两重关，拈却黑漆桶。
琴曲歌辞。明月歌
阎朝隐（唐代）

梅花雪白柳叶黄，云雾四起月苍苍，箭水泠泠刻漏长。

挥玉指，拂罗裳，为君一奏楚明光。
忆山中
严粲（宋代）

山中桂香满，无复向来游。官事何时了，一年孤负秋。
题高端礼竹屋
刘克庄（宋代）

植物惟竹尤清刚，高君占断作屋场。
首阳二子艴然怒，柰何千载侵了强。
七贤六逸接踵起，纷纭聚讼如诸墙。
士师狐疑不能决，后村老子来平章。
世间物以少为贵阳市，姚花禹柏蜀海棠，
箨龙子孙异于是，布满天地并四方。
幽栖自是渠高兴，胜践不与君相妨。
立谈虞芮各冰释，高君奄有千筼筜。
设榻中央墉四旁，莫遣俗客升吾堂。
偶题
陈宓（宋代）

三麾一节已难堪，更蒙天恩馆职忝。
居士本来还旧服，丛祠犹复载华簪。
身微国效将安用，家窃官供只自惭。
料得清时耕畎亩，未应朝夕缺瓶甔。
摸鱼儿·对楼头
李曾伯（宋代）

对楼头、欠招欢伯，和风吹老芳讯。凭阑面面蒲萄绿，依约碧岑才寸。无尽兴。纵燃竹烹泉，亦自清肠吻。凭谁与问。旧城郭何如，英雄安在，何说解孤愤。铜鞮路，极目长安甚近。当时宾主相信。翩翩公子登高赋，局面还思著紧。乘暇整。谩课柳评花，援镜搔蓬鬓。江平浪稳。怅我有兰舟，何人共楫，毋作孔明恨。
挽毕宰二首 其一
汪炎昶（宋代）

奥学深探本，亨衢早著鞭。浮云时事改，皦日大名全。

馥荦霜篱菊，清瓢雪窦泉。善人终不起，犹谓有苍天。
题傅侍郎寒碧十五韵·净凉
陈宓（宋代）

何物擢仙质，天然契吾性。
不染浊水泥，明月水中映。
只许此君看，风清雨娟净。
按行府城通判张太博有诗美山川风俗因继作
宋祁（宋代）

百尺谯城一凭栏，提封占尽古常山。
公私雨足耕畴遍，赤白囊空寒候閒。
拨剌河鲂供大嚼，含糊赵瑟劝酡颜。
正应此地从军乐，先播辞人丽藻间。
北本兰亭
方回（元代）

一千年想永和会，十九之传贞观摹。
此本中原今第一，真成一字一骊珠。
跋长公帖
赵蕃（宋代）

每见故家观故物，辄思前事念前人。
锦囊玉轴千年秘，儋耳珠崖万里身。
对酒当歌行
顾景星（明代）

劝君莫忆少年事，对酒当歌莫憔悴。老忆少年哀转多，当歌对酒可奈何？

我初二十发垂踝，长啸每效孙公和。绿丝剃去十存一，一绺二毛鼢尾拖。

十年踪迹厌萍梗，世事反覆寻干戈。穷搜万卷鼹饮腹，荏苒岁月江奔波。

哀吟讵有子荆句，敲{卧瓦}勉赓蒙叟歌。素琴倚壁蚹蠃篆，遗挂上有蜘蛛窠。

交游开箧泪沾臆，低高宿草霜垂科。曲眉一笑曼卿去，吐舌三叠文同过。

春风发妍花满柯，有鷕双雉闻山阿。朱颜欲改波斯匿，流水故是恒沙河。

夜来猛雨何滂沱，飞华乱点庭前莎。呼儿酌酒斟红螺，我今诗成儿试歌。

当歌对酒愁奈何，老忆少年哀转多。
辨才塔
董嗣杲（宋代）

澜翻八十一年空，争讶前身是井龙。
心静已成无上智，学知今复有谁宗。
云生遗塔封慈相，雨溅冲泉杂定钟。
几字碑阴坡老笔，声声想得旧游从。
咄咄
汪全泰（清代）

咄咄书空恨，悠悠避世心。秋兼秋树乱，病兴夕阳深。

藓壁朝阴早，蓬门夜气侵。亲月长不见，多难更相寻。
可人 其一
孙原湘（清代）

春思春愁搅不和，樱桃花下一回过。即看背影难描画，却露神情教揣摩。

围带早从欢日减，衣香偏出静时多。卿心如柳侬心水，其奈东风荡漾何。
赠商洛庞主簿
王禹偁（宋代）

织女溪前贫主簿，仙娥峰下旧词臣。
久栖枳棘方思替，谩带貂蝉不是真。
六里青山云簇簇，一条丹水石嶙嶙。
秋来魂梦应相似，同是帝城东畔人。
北风
严羽（宋代）

夜来雨雪北风颠，吹得波涛欲暗天。世上如今少知己，烦君牢系钓鱼船。
咏怀
骆宾王（唐代）

少年识事浅，不知交道难。一言芬若桂，四海臭如兰。

宝剑思存楚，金锤许报韩。虚心徒有托，循迹谅无端。

太息关山险，吁嗟岁月阑。忘机殊会俗，守拙异怀安。

阮籍空长啸，刘琨独未欢。十步庭芳敛，三秋陇月团。

槐疏非尽意，松晚夜凌寒。悲调弦中急，穷愁醉里宽。

莫将流水引，空向俗人弹。
题新津北桥楼（得郊字）
杜甫（唐代）

望极春城上，开筵近鸟巢。白花檐外朵，青柳槛前梢。

池水观为政，厨烟觉远庖。西川供客眼，唯有此江郊。
青玉案 沈家姬卯娘善度曲戏咏卯字
曹溶（明代）

花前举乐何须忌，薄晓曈曈初丽。启户逢君娇不语。

三秋兔魄，平分留影，垂柳东边去。

镂成新玉刚为字，十二时中排第四。中酒嫌人知也未，芳名检点，春光已半，会取相迎意。
送钱特卿赴职天台
方干（唐代）

路入仙溪气象清，垂鞭树石罅中行。雾昏不见西陵岸，

风急先闻瀑布声。山下县寮张乐送，海边津吏棹舟迎。

诗家弟子无多少，唯只于余别有情。
僧有悟策者见予於珞碛江上诵程子山孙季辰李
冯时行（宋代）

天行明月地行水，水月相去八万里。
天公大力谁能移，月在水中天作底。
我心与月明作两，真月本在青天上。
虽云佛说我别说，恐入众生颠倒想。
少城城隈佛宫阙，客娥水月僧饶舌。
三峡水寒梅花时，起予对月赓此诗。
和酒泉太守席上醉后作
张楷（明代）

高台秉烛看剑舞，四坐欢声杂鸣鼓。酒阑罗袖动轻寒，门外萧萧杏花雨。
呈郫人李签判
周麟之（宋代）

锦江烟水春茫茫，锦城游宴歌舞狂。
酒酣缓辔踏花去，尚说当年先侍郎。
后来游宦家因徙，子孙不复归桑梓。
世居淮海二百年，路隔关山七千里。
兵戈南下风尘昏，衣冠流江黄屋奔。
淮乡几作边戍地，丛桂旧第无一存。
我从避乱梅花坞，钓月眠云拉巢许。
尔来又卜南郭居，自笑飘萍无定所。
见君襟韵真谪仙，从来游戏壶中天。
眷言我祖旧同闬，邂逅笑语心豁然。
平生行李遍方外，南逾五岭入苍翠。
脱靴未屈力士手，探囊已压髯奴背。
为叹干戈何日休，浮家泛宅江海游。
丹砂鍊就葛洪鼎，茶灶行随鲁望称。
天涯二见倾盖旧，青城猿鹤知存否。
会当叱驭过邛郲，相从却饮郫筒酒。
和江南提刑王国博见寄
魏野（宋代）

欲写情怀难一一，擬寻山水隔千千。
输他吴越闲鸥鹭，朝夕常亲画舫前。
登惠山绝顶瞻望吴越五湖
顾可久（明代）

兹游亦已屡，今上最高峰。水落洞庭远，山围吴会重。

顾瞻悲浊世，凌厉觅奇踪。独羡鸱夷子，扁舟欲往从。
寄题郑尚明煮茶轩三首
刘子翚（宋代）

鼋鼎从渠染指，麯车绝念流涎。
犹有清馋未已，茶瓯日食万钱。
使东川。嘉陵江二首
元稹（唐代）

秦人惟识秦中水，长想吴江与蜀江。

今日嘉川驿楼下，可怜如练绕明窗。

千里嘉陵江水声，何年重绕此江行。

只应添得清宵梦，时见满江流月明。
次韵次中寄莘老学士
苏颂（宋代）

曾见台乌朝夕飞，尚稽双凤浴天池。
远方随牒应难久，同好弹冠即有期。
佐幕暂来光右席，还家聊去植芳篱。
睢阳老尹钦才望，待看同升赞盛时。
落梅
郭印（宋代）

春风著物渺无踪，草木勾萌处处同。
唯有江梅都委地，只留青子调残红。
薇室赠诗余不能和戏作一绝以博一粲
李达（明代）

南居短李北张癫，笠泽中分意缺然。更觅何人传尺素，此间鱼贱不论钱。
宫词五首·其二
顾况（唐代）

玉楼天半起笙歌，风送宫嫔笑语和。
月殿影开闻夜漏，水晶帘卷近秋河。
喜雨二首柬张使君
刘克庄（宋代）

天人谁道不相关，方寸精诚极际蟠。
绿简赤文宣读顷，青秧白水立谈间。
昔沾一溉犹衡虑，今卜三登始解颜。
野老放锄相劳苦，官租堪了债堪还。
有美人兮四章
赵友直（宋代）

有美人兮，在天之东。
瞻之勿及，我心憧憧。
白云庵
释元照（宋代）

道人倦逢迎，结庵就岩穴。静爱山头云，空濛如积雪。

随风亦卷舒，触石更明灭。却忆古人诗，祗可自怡悦。
水龙吟 答沈壮可
萧元之（宋代）

人生何必求名，身闲便是名高处。卧云衣袂，何因自染，修涂尘土。

世路羊肠，人情狙赋，翻云覆雨。把从前旧梦，倚阑重省，休更错、添笺注。

况是吾庐江上，也抵得、封侯千户。高眠闲听，邻舟渔唱，倚阑农语。

休望当年，溪边俱载，隆中三顾。怕群鸥微觉，见人欲起，背人飞去。
秋雨
百保（唐代）

庭梧初落叶，鸿雁已南征。竹径含云气，蕉窗带雨声。

沈沈迷画阁，黯黯满秋城。极目疏烟里，苍茫远岫横。
五羊中秋热未艾
曾丰（宋代）

火气之馀金气乘，岭南寒暑独无凭。虽非卤地亦卑湿，不必梅天皆郁蒸。

椰子簟凉肤起粟，荔枝膏冷齿生冰。休言恶地欠霜雪，似为贫家省絮缯。
更漏子 月夜
王于臣（清代）

画帘前，雕槛外。月影欲来花碍。莲露寂，竹风清。萝墙一半明。

剪灯媒，挥麈尾。情绪不过如此。歌婉转，听飘摇。谁人弄玉箫。
送许州宋司马赴任
宋之问（唐代）

颍郡水东流，荀陈兄弟游。偏伤兹日远，独向聚星州。

河润在明德，人康非外求。当闻力为政，遥慰我心愁。
挽石参议
曾几（宋代）

人物千岩秀，家风万石馀。
刘侯深爱画，杜氏富藏书。
卿寺曾亲擢，藩方有诏除。
遽随丹旐去，老泪溅衣裾。
咏史二首·其一
李商隐（唐代）

北湖南埭水漫漫，一片降旗百尺竿。
三百年间同晓梦，钟山何处有龙盘。
赠县宰
夏竦（宋代）

俸轻官且冷，君喜在亲民。
村路不闻犬，县城长似春。
架高书少蠹，厅静隙无尘。
考满留碑去，清风励后人。
丁卯春雪呈同僚
孔武仲（宋代）

经时无甘泽，帝为元元忧。
新正得一雪，尚可期有秋。
狂风东北来，浩浩举山丘。
飞霰为先驱，繁英已绸缪。
堆深地欲蛰，舞急川争流。
沉沉西崦暮，落势漫不收。
尽移白玉京，来为帝王州。
疠鬼窘相泣，凄凉苦罢休。
旱魃亦失气，耿耿空自囚。
从兹民其康，终岁饱麦麰。
端门盛佳气，策府多英游。
谅多赞时瑞，岂独吟空愁。
金樽发清扬，思涌如云浮。
请歌丰年占，以代击壤讴。
次韵黄华和同年九日诗十首 其七
耶律楚材（元代）

岁月不我与，弹指及衰年。平生谙万事，抵死参重玄。

因缘不可滞，慎毋法自然。两边都不立，别有壶中天。
五灵颂
蔡邕（两汉）

大梁乘精，白虎用生。思睿信立，绕于垣坰。
向湖边 送黄俞邰吴游
龚翔麟（清代）

狮子山前，千林飞雪，门闭不通车盖。剥啄谁来，脱征衫相对。

有故人、苍羽殷勤，忘形便许，就枕筱窗星碎。千顷楼登，记青溪柳外。

灯市香街，招我悬珠会。春好正在树，听提壶花豸。

何事匆匆，小沙棠钱买。向吴云深处诗囊载。冲潮落、风静月中闻紫佩。

盼取归时，话五湖虾菜。
池上
邹浩（宋代）

荷花荷叶满池塘，柄柄摇风作晚凉。忽忆新开湖里过，绕船终日送清香。
为茅止生作悼亡诗 其一
道敷（明代）

忆汝立向晚，惊心月又明。忍从今独见，曾照昔同行。

孤枕苦难即，空闺寒自生。含情应不寐，到晓只盈盈。
云庄歌赠云庄左丞
李序（元代）

天上云，何方来。天之元气出变化，飞龙与尔相徘徊。

龙飞不自行，乘云如水高飞腾。逶迤缥缈不可名，翱翔矫矫游太清。

出紫薇，过箕尾。龙行亦行止亦止，与龙一心青天里。

青天皎皎日正中，轮囷萧索飞溶溶。春风浩荡吹八极，氤氲五气流春风。

忽然收卷不留迹，妙入无门閟玄极。冥冥窅窅神所宅，独有飞龙可以识。

房山之上有屋名云庄，青壁突兀开栋梁。云兮云兮不可以敛藏，散为甘雨泽四方，年丰黍稻多穰穰。

云在天，人乐康。
山中吟
陈允平（宋代）

身在此山中，闲情薄太空。
行歌白云里，白云连崆洞。
书几试笔
陆游（宋代）

鬓毛萧飒齿牙疏，九十侵寻八十余。
屋小苦寒犹省火，窗明新十倍添书。
解梁已报偏师入，上谷方看大盗除。
药笈箸囊幸无恙，莲峰吾亦葺吾庐。
题真州精舍
齐己（唐代）

波心精舍好，那岸是繁华。碍目无高树，当门即远沙。

晨斋来海客，夜磬到渔家。石鼎秋涛静，禅回有岳茶。
上尖竿
释道冲（宋代）

百尺琅玕摩碧空，四方八面绝罗笼。
等闲进得竿头步，千圣齐教立下风。
送程端明再镇成都
范镇（宋代）

成都一都会，千里带坤维。自昔公坐啸，至今人去思。

朝廷慎东注，方面要安绥。遂尔重藩屏，因之职殿帷。

龙光出剑匣，讴颂走江湄。晓雪离都驭，春风入境旗。

壶浆故父老，竹成旧童儿。叠足相欢跃，同心仰福禧。

邦人顾若此，邑子更何其。会讲中和化，重为乐职诗。
卢生祠题壁 其三
陈存懋（清代）

海上蓬山路杳然，目前困苦最堪怜。人人饱吃黄粱饭，一枕安眠便是仙。
七夕
范镇（宋代）

翠幕瑶梯百尺楼，楼前星斗自悠悠。天家仙会能多少，未到平明已别愁。
苑里八景诗
蔡见先（清代）

高寮极目好烟波，昔日登临壮若何。一粟苍茫天地小，万声飞射弩弓多。

北来浪影双行雁，东拥山痕数点螺。观海馀閒时散步，无边风日晒渔蓑。
结夏西山诸佛刹效初盛体为排律十首 其八
胡应麟（明代）

寺古传回向，园空认给孤。飞轩临广莫，叠阁到虚无。

白玉中天临，黄金大地铺。千僧翻般若，七佛證毗卢。

默坐超人境，高凭豁帝都。东西凌泰华，南北控燕吴。

阿閦灵光现，婆娑圣教敷。幽明穷六道，神鬼彻三途。

岭欲腾丹鹫，碑疑下赤乌。香林狮子伏，法驾象王扶。

净业依兰桂，空心会苾刍。沈檀霏贝叶，茗荈浥雕胡。

板屋双扉静，绳床一袖枯。玄谈披沆瀣，妙义发醍醐。

支遁神偏王，周颙兴未孤。无烦畏昏黑，绝顶上浮图。
东鹜山石洞
刘浚（宋代）

满山云雨蛟龙走，万壑风烟虎豹通。
岩窦石泉流出冷，草庵禅影坐来空。
游龙门
邵雍（宋代）

江天无少异，幽鸟下清沙。
路去山形断，川回渡口斜。
龛岩千万穴，店舍两三家。
清影四时好，都城况不赊。
和张可投诗十首
王洋（宋代）

声犹在耳鸟关关，过眼庭阴作午班。
香篆静中便细看，绿萝新处得高攀。
点绛唇
蔡伸（宋代）

背壁灯残，卧听檐雨难成寐。井梧飘坠。历历蛩声细。

数尽更筹，滴尽罗巾泪。如何睡。甫能得睡。梦到相思地。
立春前三日雪明日犹未已时简子进彦博昆仲示
赵蕃（宋代）

稍稍因风集，萧萧与霰俱。
山明一笑粲，竹重折腰趋。
白战惭非敌，清谭孰可娱。
无庸杖方竹，随懒坐团蒲。
西湖游上人相访於白沙翌日如金山求诗
章甫（宋代）

江草随春远，沙鸥伴我閒。
殷勤东去水，送子过金山。
柳梢青 题竹林仕女图
曹景芝（清代）

兰月如烟。夜深人静，凉露涓涓。一摺朱栏，几竿翠竹，倩影堪怜。

盈盈小立风前。病新起、钗横髻偏。淡墨裙儿，褪红衫子，画里婵娟。
双阙
胡融（宋代）

朝游双阙下，遂登双阙上。
峻壁束清溪，石扇阖奔嶂。
旁通风云气，下蓄关键状。
高踰剑阁竦，狭过彭门壮。
我行季秋月，霜飙扫霾瘴。
崖枯水还壑，巴峡失清涨。
矫步凌丹梯，陟嶮神愈王。
作书遗家人，咋指悔狂妄。
雪晴南圃放步
韩淲（宋代）

腊闰春为早，梅花处处多。不知千树暗，无奈一枝何。

雪后风初峭，霜前日已和。老人山涧曲，不饮亦婆娑。
谒金门三首·其二
郑文焯（清代）

留不得，肠断故宫秋色。瑶殿琼楼波影直，夕阳人独立。
见说长安如弈，不忍问君踪迹。水驿山邮都未识，梦回何处觅？
杨氏林亭探得古槎
皇甫冉（唐代）

千年古貌多，八月秋涛晚。偶被主人留，那知来近远。
山中吟 其十
陈允平（宋代）

朝餐山上霞，暮采山下药。安得山中人，共跨山头鹤。
江行道中
袁中道（明代）

夜雪大作。时欲登舟至沙市，竟为雨雪所阻。然万竹中雪子敲戛，铮铮有声，暗窗红火，任意看数卷书，亦复有少趣。

自叹每有欲往，辄复不遂。然流行坎止，任之而已。鲁直所谓“无处不可寄一梦”也。

天霁。晨起登舟，入沙市。午间，黑云满江，斜风细雨大作。予推篷四顾：天然一幅烟江幛子！
次韵和岳醵饮西峰寺分韵成诗十四首见寄
陈著（宋代）

天街追逐边尘乱，更点听残钟鼓院。
归舟便觉昔年非，高枕已忘前日倦。
闰五月十八夜始得雨枕上作
程敏政（明代）

旱魃为妖数月过，一宵甘雨足滂沱。九重侧席忧民切，百辟匡时入谏多。

满地禾苗回积稿，几家床箦起沈疴。腐儒不寐听檐溜，云汉诗成拟载歌。
潭州送韦员外牧韶州（迢）
杜甫（唐代）

炎海韶州牧，风流汉署郎。分符先令望，同舍有辉光。

白首多年疾，秋天昨夜凉。洞庭无过雁，书疏莫相忘。
迪侄屡饷新茶二首
曾几（宋代）

吾家今小阮，有使附书频。
唤起南柯梦，持来北苑春。
顾余多下驷，况复似陈人。
不是能分少，其谁遣食新。
登大梁城楼
周在延（清代）

秋草平堤旧战场，城隅满目尽垂杨。雁声带影经嵩少，山色连垂认太行。

乐府新词声寂寞，西亭残卷事悲凉。《梦华录》续肠堪断，依旧金梁月似霜。
杨柳枝二首 其二
吴梅鼎（清代）

飞花飞絮点春阴。化作浮萍那易寻。楼外莫栽杨柳树，看他离别最伤心。
悲千二弟
赵友直（宋代）

哀哉我弟兮，一梦竟何归。
堂前紫荆萎，天边鸿雁离。
曩尔有志紫云技，兹尔回头万事非。
黄卷窗前不再展，瑶琴月下谁复挥。
我今为尔写哀词，花笺滴泪声嘘欷。
河阴中寨寒食
梅尧臣（宋代）

击柝声初绝，为鱼梦已残。
幽禽哢清晓，宿雨度余寒。
爨火明千灶，风旗展一竿。
归心凭社燕，自叹此微官。
和王主簿
陈宓（宋代）

世间真色知何物，肯把溪山换莫愁。
拟具小舟乘月下，一尊相属漾寒流。
大明老僧年七十五日诵法华一部
王洋（宋代）

自怜双目眯尘沙，老欲依僧半在家。
世上何人销永日，如君七轴妙莲华。
烈士
洪适（宋代）

烈士死知己，交情重同心。反眼如不识，怨深恩更深。

忆昔邂逅初，一诺百黄金。口血顾未乾，旧盟何许寻。
送悟上人入广兼简涂提刑
释心月（宋代）

大地犹如一粒粟，而今此语付何人。
时时撮向掌中看，吴蜀江山一样新。
点绛唇·年少清新
廖行之（宋代）

年少清新，襟裾那受红尘污。
还他礼数。莫遣衣冠粗。

拟倩东风，他遂轮蹄去。
泠然御。飘飘仙趣。直到骖鸾处。
哲宗皇帝挽辞 其一
黄裳（宋代）

忽追班入未央宫，急问宸游早御风。流俗岂知尘念断，故嫔休叹爱缘空。

还元精爽留天下，复土声灵在虏中。来自武夷归去否，幔亭闻说好如嵩。
次韵郑维心腊月十六日有作 其一
沈与求（宋代）

国难更频岁，边尘动四溟。豺狼饱吞噬，天地失清宁。

黄屋无安所，霜笳不忍听。使臣归路阻，恸绝鬓星星。
送魏衍移沛
陈师道（宋代）

积雨断行路，重江未安流。
胡为冒艰险，迫此米帛谋。
岁晏风作横，未宽为子忧。
卒然托异县，所得如所求。
主人如古人，待士礼亦优。
人情乐新知，岂不怀旧丘。
我贫无四壁，爱尔胡能留。
子也尚不容，吾代诸公羞。
勿云百田远，已作千山愁。
念子舍我去，谁复从我游。
诸石吾未识，因子卜可不。
能此已可尚，终焉致绸缪。
杨花
袁帙（明代）

点点飘仍聚，盈盈密更稀。轻窥朱幌入，乱绕玉窗飞。

雪作漫天舞，春从舌地归。章台无限恨，零落竟谁依。
环山亭
郭钰（元代）

环山亭上看山好，我独爱君亲未老。筑亭当日为娱亲，不计春归与秋到。

捲帘云拂老莱衣，折花香扑崔卿帽。四面烟鬟翠相抱，中峰屹立当晴昊。

苍松老柏郁难攀，白鹤元猿共幽讨。怪石槎牙献奇宝，涧水泠泠入琴操。

邻叟时邀共酒杯，诸孙日遣传诗草。婉容愉色春融融，稍觉庞公近枯槁。

华萼弟兄永相保，金谷宾朋何足道。百年父子乐且真，始信人间有蓬岛。

我欲访君待秋早，楚江酿酒宜倾倒。寄书更约安期生，携来海上如瓜枣。
秋夜
韦应物（唐代）

暗窗凉叶动，秋天寝席单。
忧人半夜起，明月在林端。
一与清景遇，每忆平生欢。
如何方恻怆，披衣露更寒。
黄金缕 见葛秀英《淡香楼诗钞 题词》
吴琼仙（清代）

乌飞兔走何时了。秋月春花，背地催人老。尘土何如仙阙好。

青元一梦醒偏早。

新样冰厨花印小。妙手灵心，事事堪倾倒。半缕梅魂惊乍杳。

遗香剩得蘅芜草。
仙居阁
沈辽（宋代）

鹤驭已归三十春，至今重阁无纤尘。蟠桃谁知天上事，白骨不驻城中人。

门外江流似平昔，林间鸟雀空悲辛。当时留侯强辟谷，黄石老翁悟终身。
古意六首
王绩（唐代）

幽人在何所，紫岩有仙躅。
月下横宝琴，此外将安欲。
材抽峄山干，徽点昆丘玉。
漆抱蛟龙唇，丝缠凤凰足。
前弹广陵罢，后以明光续。
百金买一声，千金传一曲。
世无钟子期，谁知心所属。

竹生大夏溪，苍苍富奇质。
绿叶吟风劲，翠茎犯霄密。
霜霰封其柯，鹓鸾食其实。
宁知轩辕后，更有伶伦出。
刀斧俄见寻，根株坐相失。
裁为十二管，吹作雄雌律。
有用虽自伤，无心复招疾。
不如山上草，离离保终吉。

宝龟尺二寸，由来宅深水。
浮游五湖内，宛转三江里。
何不深复深，轻然至溱洧。
溱洧源流狭，春秋不濡轨。
渔人递往还，网罟相萦藟。
一朝失运会，刳肠血流死。
丰骨输庙堂，鲜腴藉笾簋。
弃置谁怨尤，自我招此否。
馀灵寄明卜，复来钦所履。

松生北岩下，由来人径绝。
布叶捎云烟，插根拥岩穴。
自言生得地，独负凌云洁。
何时畏斤斧，几度经霜雪。
风惊西北枝，雹陨东南节。
不知岁月久，稍觉枝干折。
藤萝上下碎，枝干纵横裂。
行当糜烂尽，坐共灰尘灭。
宁关匠石顾，岂为王孙折。
盛衰自有时，圣贤未尝屑。
寄言悠悠者，无为嗟大耋。

桂树何苍苍，秋来花更芳。
自言岁寒性，不知露与霜。
幽人重其德，徙植临前堂。
连拳八九树，偃蹇二三行。
枝枝自相纠，叶叶还相当。
去来双鸿鹄，栖息两鸳鸯。
荣荫诚不厚，斤斧亦勿伤。
赤心许君时，此意那可忘。

彩凤欲将归，提罗出郊访。
罗张大泽已，凤入重云飏。
朝栖昆阆木，夕饮蓬壶涨。
问凤那远飞，贤君坐相望。
凤言荷深德，微禽安足尚。
但使雏卵全，无令矰缴放。
皇臣力牧举，帝乐箫韶畅。
自有来巢时，明年阿阁上。
窃览都官李郎中和李舍人益酬张舍人弘静…闻雅琴见寄
鲍溶（唐代）

朝草天子奏，夜语思忧琴。因声含香气，其韵流水音。

仙乐朱凤意，灵芝紫鸾心。翻然远求友，岂独双归林。

松吹暑中冷，星花池上深。倘俾有声乐，请以丝和金。
题县厅壁
贺德英（宋代）

昆明池里跃金鳞，怒目扬鬐不露身。
想是龙门曾点额，至今羞见钓鳌人。
郁郁
元好问（金朝）

郁郁羁怀不易开，更堪寥落动凄哀。华胥梦破青山在，梁甫吟成白发催。

秋意渐随林影薄，晓寒都逐雁声来。并州旧日风声恶，怅望乡书早晚回。
中涂小歇
杨万里（宋代）

山僮问游何许村，莫问何许但出门。
脚根倦时且小歇，山色佳处须细看。
道逢田父遮侬住，说与前头看山去。
寄下君家老瓦盆，他日重游却来取。
次韵吴厚秀才见寄
苏辙（宋代）

壮心摧折渐无余，早岁为文老不如。
登木求鱼知我拙，循窠觅兔笑君疏。
清尊独酌夜方半，白发潜生岁欲除。
久恐交亲还往绝，床头犹喜数行书。
秀峰院
梅挚（宋代）

影借金田润，香随璧月流。
远疑元帝植，近想志公游。
子夜歌·寻春须是先春早
李煜（五代）

寻春须是先春早，看花莫待花枝老。缥色玉柔擎，醅浮盏面清。
何妨频笑粲，禁苑春归晚。同醉与闲评，诗随羯鼓成。
偈颂十二首
释原妙（宋代）

此心清净本无瑕，只为贪求被物遮。
突出眼睛全体露，山河大地是空华。
买陂塘 其二 浣桐书来，赋答
何振岱（清代）

甚年来、烟萧月瑟，百般风物非故。飘鸾泊凤天涯隔，相忆不成相顾。

思泰宇。除妙翼迦陵，那庇无忧树。嗟君孤旅。尚念我衰年，魂摇意兀，寂寥滞乡土。

谁予遣，不共蒲团衲侣。禅关消傍钟鼓。华颠仰屋丛残里，此道已违玄素。

伤寡与。祗一脉芒馨，默寄存遥圃。幽怀孰语。待谱入湘弦，希声自写，怨哢谢鹦鹉。
送友之长沙
何焯（清代）

怜君独向此江浔，把手河桥泪不禁。匹马西风千里别，一杯浊酒百年心。

云开湘水横孤雁，日落荆门起暮砧。旧是贾生迁谪地，可应吊古动哀吟。
劳劳亭歌
李白（唐代）

金陵劳劳送客堂，蔓草离离生道旁。
古情不尽东流水，此地悲风愁白杨。
我乘素舸同康乐，朗咏清川飞夜霜。
昔闻牛渚吟五章，今来何谢袁家郎。
苦竹寒声动秋月，独宿空帘归梦长。
杂感
陆游（宋代）

一尊易致蒲萄酒，万里难逢鹳鹊楼。
何日群胡遗种尽，关河形胜得重游？
神乐观张道士号体圆轩乞诗
周瑛（明代）

金炉火暖养丹砂，满院灵光含紫霞。野鹤不鸣春昼永，玉笙吹落碧桃花。
和陶时运四首
苏轼（宋代）

我视此邦，如洙如沂。
邦人劝我，老矣安归。
自我幽独，倚门或挥。
岂无亲友，云散莫追。
次韵金元鼎新年七十
韩元吉（宋代）

七十古稀有，君今迁倦游。
危机直虎口，薄利只蝇头。
黄发宜登用，清时忍退休。
遥知江上宅，聊近水边鸥。
霜叶飞 黄芽菜
尤侗（清代）

吾家老圃东篱下，曾将野菜修谱。但知春韭与秋菘，食荠肠还谱。

今领略、长安杂俎。黄芽一把和盐煮。觉入口甘香，似燕赵、佳人风致，冷淡如许。

君看辇上华筵，金齑玉脍，谁向此君下箸。偏生我辈一条冰，堪作冰壶侣。

任嚼出、宫商徵羽。只愁面色平分取。却回思、故乡味，千里莼羹，惟吾与汝。
日暮遣闷
陈昂（宋代）

欲尽西倾日，全低东去天。
雪峰沉万籁，监井淡孤烟。
故国兵戈后，他乡冻馁年。
寥寥今夜客，道自洞庭边。
游澹山岩
尚用之（宋代）

我来训狐无所闻。老人戏我不动尘。
道愧未尝分寸得，心灰要似寻常人。
断崖危绊藤蔓古，残僧静对桃李春。
次山不遇过山谷，倬□妙句垂坚珉。
独钓四首
韩愈（唐代）

侯家林馆胜，偶入得垂竿。曲树行藤角，平池散芡盘。

羽沈知食驶，缗细觉牵难。聊取夸儿女，榆条系从鞍。

一径向池斜，池塘野草花。雨多添柳耳，水长减蒲芽。

坐厌亲刑柄，偷来傍钓车。太平公事少，吏隐讵相赊。

独往南塘上，秋晨景气醒。露排四岸草，风约半池萍。

鸟下见人寂，鱼来闻饵馨。所嗟无可召，不得倒吾瓶。

秋半百物变，溪鱼去不来。风能坼芡觜，露亦染梨腮。

远岫重叠出，寒花散乱开。所期终莫至，日暮与谁回。
过兰亭书堂
刘度（宋代）

兰亭拟金谷，逸少比季伦。
史臣作此语，无异屠沽人。
君看兰亭墨，岁久迹岂陈。
当时本嬉戏，后世乃见真。
我行适春暮，及此禊饮辰。
墨池奏环玦，书堂暗松筠。
堂有有遗像，俨坐遗冠巾。
情知金堂仙，可望不可亲。
物色倘见之，欲去犹逡巡。
六祖传付偈颂 其五 初祖
黄裳（宋代）

安心惟在觅心时，后世支尘两自欺。寄语禅林休歇去，古来仙圣本无为。
南仙吕入双调江儿水 金陵杂咏
夏完淳（明代）

望青烟一点，寂寞旧山河。晓角秋笳马上歌，黄花白草英雄路，闪得我对酒销魂可奈何！

荧荧灯火，新愁转多。暮暮朝朝泪，恰便是长江日夜波。
吴鼓吹曲十二曲 其四 伐乌林
佚名（魏晋）

曹操北伐拔柳城。乘胜席卷遂南征。刘氏不睦。八郡震惊。

众既降。操屠荆。舟车十万扬风声。议者狐疑虑无成。

赖我大皇发圣明。虎臣雄烈周与程。破操乌林。显章功名。
偈颂一百二十三首
释祖钦（宋代）

秋风萧萧，夜雨飘飘。
孤峰绝顶，转见寂寥。
旷劫前头时节，看来不异今朝。
列岫亭以窗中列远岫为韵 其四
黎民表（明代）

会心不在多，一丘堪偃蹇。始笑武陵人，移住花源远。
驾部张员外汝弼以寒不及出饯赋诗见诮遂用韵二首一以赠沈一以答张 其二
倪岳（明代）

休文一别隔关河，况复城东路不多。兴到肯回高士棹，醉归懒不谪仙靴。

空劳折简逢人寄，不及挥毫对客哦。独拥寒炉成底事，定从灰里拨阴何。
寄赵德庄以过去生中作弟兄为韵七首
韩元吉（宋代）

士苦不自重，贪名乃忘生。
向来望尘子，得车定何荣。
浮云蔽天壤，岂碍日月明。
惟余金石交，可论藏与行。
自安仁至豫章途中杂兴十九首 其七
赵蕃（宋代）

湖南茶寇甫能平，湖北徭人复弄兵。政是耕桑好时节，尔曹何苦自捐生。
马氏中隐庵
刘攽（宋代）

千岁知名士，文渊与少游。平生款段马，晚岁伏波侯。

乡里足称善，功名仍可收。闻君事中隐，叹息此孙谋。
汉宫春·梅
晁冲之（宋代）

潇洒江梅，向竹梢疏处，横两三枝。东君也不爱惜，雪压霜欺。无情燕子，怕春寒、轻失花期。惟是有，年年塞雁，归来曾见开时。
清浅小溪如练，问玉堂何似，茅舍疏篱。伤心故人去后，冷落新诗。微云淡月，对孤芳、分付他谁。空自倚，清香未减，风流不在人知。
岱山岩访陈世德光同年
朱熹（宋代）

一钱一剑出新州，五柳凭谁添酒筹。岱壑何嫌松共老，碧波偏向桂招游。

不为身后百年计，自是人间第一流。我欲门前张雀网，先将车辙到山头。
华山
王特起（金朝）

三峰盘地轴，一水落天绅。造化无遗巧，丹青总失真。
赠馀干袁明府
曹松（唐代）

一雨西城色，陶家心自清。
山衔中郭分，云卷下湖程。
公署闻流木，人烟入废城。
难忘楚尽处，新有越吟生。
送邵武张学士
刘敞（宋代）

待诏勤穿履，承明厌直庐。一麾从此去，千骑上头居。

岁事畬田早，风谣鴂舌馀。班春急乘传，知不为鲈鱼。
和子进夏日忆宝上人
范祖禹（宋代）

径藓铺苍锦，林花落绛趺。
山光入户牖，云气起瓶盂。
宴坐期三月，迷行有万途。
寥寥方丈室，一物更应无。
偈颂一百零四首
释绍昙（宋代）

鸩鸟毛，乌喙药。
毒无医，休动著。
轻动著，尽大地人，
皮肤脱落。
上元怀旧
文天祥（宋代）

禁门三五金吾夜，回首青春忽二毛。
池上昔陪王母宴，斗中今直贵人牢。
风生江海龙游远，月满关山鹤唳高。
梦到钧天灯火闹，依然彩笔照宫袍。
得三七舍侄书云二月二十五日同族人至湖山赏
吴芾（宋代）

报言宗族竞寻芳，共到吾庐赏海棠。
亭下定知春烂熳，花间想见醉淋浪。
长年心着神仙窟，此日身縻云水乡。
苦恨欲归无羽翼，夜深魂梦只悠颺。
富池口
刘子壮（明代）

初日沧江宿雨醒，乱山无数一峰青。锦帆宫馆灰飞尽，几点寒鸦送客舲。
燕九日游瀛台淑清院流杯亭诸胜
弘历（清代）

青阳过月望，谷风习以暄。林鸟有佳音，胜地无俗缘。

初正多清暇，禁囿滋韶妍。淑清峦谷幽，一径引壶天。

其潭冬不冰，飞泉坠潨然。泉石相激越，齿齿玉在悬。

入池原即水，谁信履霜坚。睹兹变幻奇，使我心神蠲。

脩禊事尚遥，漫学永和年。虚亭但少憩，坐望孤松巅。

短墙接曲堤，冰床犹可前。渡彼琉璃浦，来此蓬莱山。

楼阁五云中，鸾鹤三珠间。独爱书室清，补桐我所颜。

几席无尘氛，琴书与静便。花棂荡晴晖，坐久觉旋迁。

閒听九市中，爆竹馀声喧。岁华惜者谁，皇州景物繁。

百年被熙和，因思保泰难。此日燕九日，白云盛事传。

邈彼凤城外，车马纷溢填。松月忽入怀，十笏俨大千。

物物皆通密，与我相周旋。
送秦漕归淮南
吕陶（宋代）

袭得芝兰一室薰，更将三美向谁论。光辉自可誇僚友，契爱犹能及子孙。

金节暂求康尔俗，锦衣归去大吾门。西南终是天涯远，却羡鸾凰集九阍。
五月六日夜忆往岁秋与彻师同宿（知玄法师弟子僧彻）
李商隐（唐代）

紫阁相逢处，丹岩议宿时。堕蝉翻败叶，栖鸟定寒枝。

万里飘流远，三年问讯迟。炎方忆初地，频梦碧琉璃。
夜感
释简长（宋代）

无眠动归心，寒灯坐将灭。
长恐浮云生，夺我西窗月。
挽方处士
陈宓（宋代）

早岁功名摘颔毛，盛年丘腹壮心豪。
宁知天上台躔贵，不换山心处士高。
满架诗书供夜话，一园花柳送春醪。
年开八帙诚何憾，无奈亲姻自惨骚。
玲珑四犯 被召赋荼
曹邍（宋代）

一架幽芳，自过了梅花，独占清绝。露叶檀心，香满万条晴雪。肌绝净冼铅华，似弄玉、乍离瑶阙。看翠蛟、白凤飞舞，不管暮烟啼鴂。酒中风格天然别。记唐宫、赐樽芳冽。玉蕤唤得馀春住，犹醉迷飞蝶。天气乍雨乍晴，长是伴、牡丹时节。夜散琼楼宴，金铺深掩，一庭香月。
与史宰山泉
车若水（宋代）

十亩山田手自耕，括囊安分是平生。
西州豪杰无皇甫，懒去虚干向上名。
游石壁寺
释智圆（宋代）

寺幽称绝境，荷策自登临。
翠岳千峰险，寒松一径阴。
清香秋殿冷，疏磬古廊深。
静立忘归兴，残阳鸟忽吟。
杂曲歌辞。杨柳枝
薛能（唐代）

华清高树出离宫，南陌柔条带暖风。

谁风轻阴是良夜，瀑泉声畔月明中。

洛桥晴影覆江船，羌笛秋声湿塞烟。

闲想习池公宴罢，水蒲风絮夕阳天。

嫩绿轻悬似缀旒，路人遥见隔宫楼。

谁能更近丹墀种，解播皇风入九州。

暖风晴日断浮埃，废路新条发钓台。

处处轻轻可惆怅，后人攀处古人栽。

潭上江边袅袅垂，日高风静絮相随。

青楼一树无人见，正是女郎眠觉时。

汴水高悬百万条，风清两岸一时摇。

隋家力尽虚栽得，无限春风属圣朝。

和花烟树九重城，夹路春阴十万营。

唯向边头不堪望，一株憔悴少人行。

窗外齐垂旭日初，楼边轻好暖风徐。

游人莫道栽无益，桃李清阴却不如。

众木犹寒独早青，御沟桥畔曲江亭。

陶家旧日应如此，一院春条绿绕厅。

帐偃缨垂细复繁，令人心想石家园。

风条月影皆堪重，何事侯门爱树萱。

数首新词带恨成，柳丝牵我我伤情。

柔娥幸有腰支稳，试踏吹声作唱声。

高出军营远映桥，贼兵曾斫火曾烧。

风流性在终难改，依旧春来万万条。

县依陶令想嫌迂，营伴将军即大粗。

此日与君除万恨，数篇风调更应无。

狂似纤腰软胜绵，自多情态更谁怜。

游人不折还堪恨，抛向桥边与路边。

朝阳晴照绿杨烟，一别通波十七年。

应有旧枝无处觅，万株风里卓旌旃。

晴垂芳态吐牙新，雨摆轻条湿面春。

别有出墙高数尺，不知摇动是何人。

暖梳簪朵事登楼，因挂垂杨立地愁。

牵断绿丝攀不得，半空悬著玉搔头。

西园高树后庭根，处处寻芳有折痕。

终忆旧游桃叶舍，一株斜映竹篱门。

刘白苏台总近时，当初章句是谁推。

纤腰舞尽春杨柳，未有侬家一首诗。
竞渡曲
周紫芝（宋代）

江风猎猎吹红旗，舟人结束誇水嬉。短衣青帽锦半臂，横波鼓水飞鲸鲵。

江潮漫漫江水阔，浪花击碎千堆雪。画桡擘水挽不回，白羽离弦箭初脱。

岿来醉作踏浪歌，应笑吴儿拜浪婆。朱楼相映绿阴里，两岸人家欢乐多。

饭筒角黍缠五綵，楚俗至今犹未改。日暮空歌何在斯，不见三闾憔悴时。
送吕冲之司谏使北
梅尧臣（宋代）

虏人多窃朝廷礼，译者交传应对辞。
羊酪调羹尊汉使，氈堂举酒见阏氏。
曚曚白日穿云出，漭漭黄沙作雾吹。
知去燕京几千里，胡笳乱动月明时。
宣义里舍冬暮自贻
郑谷（唐代）

幽居不称在长安，沟浅浮春岸雪残。板屋渐移方带野，

水车新入夜添寒。名如有分终须立，道若离心岂易宽。

满眼尘埃驰骛去，独寻烟竹剪渔竿。
夜花
元稹（唐代）

灯照露花何所似，馆娃宫殿夜妆台。
送陈夷庚归清远
邓云霄（明代）

新凉杯酒正堪亲，惆怅归帆指别津。风雨岂忘连榻夜，关山遥念倚闾人。

世情落落三秋冷，生计萧萧四壁贫。珍重怀中双彩笑，砚田深处且藏身。
葵轩为陈锦衣彦良赋
顾清（明代）

长安四月花满城，葵花独自向阳倾。赫曦当午辉四溟，垂辉弄阳照君庭。

庭下千花团绣楹，纷如玉节间红旌。仪鸾退直花下行，日华相荡锦衣明。

日也有时经洞冥，此花向日无阴晴。秋风花谢子还成，明年向日还层层。

我来看君花正荣，徘徊轩砌有馀情，作歌为尔传嘉名。

君不见金张七叶空富贵，惟有葵心一点可与金石垂千龄。
玉照堂观梅二十首
张镃（宋代）

映竹依松望最宜，如无似有乍开时。
思量切比幽人语，不著工夫格自奇。
和东林湛堂禅师喜雪韵五首
袁燮（宋代）

去岁寒云久积阴，四郊雪片腊中深。
今年一稔民安业，老守区区慰此心。
舟中和叶圣予三首
王柏（宋代）

桐江波渐滑，霁色午方开。
香火严兰若，烟霞老钓台。
崖高微径险，水转万山回。
欲访先生裔，相从买一杯。
茶庵
逍遥子（宋代）

道人宴坐碧山阿，，
啄木敲门拟客过。吾境本无妖魅事，
日长翻有睡为魔。
苦热二首
姜特立（宋代）

寸炬已如灼，积冰殊未凉。
御寒终有具，治热更无方。
坐溜午时汗，狂寻子夜浆。
如何得邹律，吹下九秋霜。
句
林宪（宋代）

桃花飞后杨花飞，杨花飞后无可飞。
过茶园三首 其三 读陈都事赠术士铁硬断诗用韵
汪广洋（明代）

新逢逆旅酒家仙，濯足常挥子母钱。袖得元龙诗句在，数行行草似张颠。
飞仙岭阁
张方平（宋代）

苍崖老树云萝合，绝涧惊湍阁路高。羽驾飙轮殊惚恍，依程缓辔未为劳。
闭门 其一
韩淲（宋代）

闭门终日不常开，山雪林霜已自来。收敛身心过残岁，纸窗深处坐灰堆。
不寐
邵宝（明代）

清风何飘飖，左盻澄江湘。天高万物肃，松柏郁芒芒。

通波激柱渚，大道夷且长。愿为双鸣鹤，施翮起高翔。
面川亭
文同（宋代）

幽亭最孤绝，直入乱丛间。近晚独来此，有谁相与闲。

卷帘通大野，临槛数前山。便欲教携酒，陶然踏月还。
有所思
江源（明代）

西方有佳人，容颜凛冰玉。素蓄窈窕姿，内政亦雍肃。

纤纤擢素手，当户理丝竹。我思往从之，高居远河曲。

欲渡川无梁，欲御车乏辐。思将魂梦欢，愿挹此清淑。

反侧寐不成，我心转捞摝。心思谁代宣，寸肠转双毂。

安得同车归，贮之黄金屋。
普天乐·湖上废圃
张可久（元代）

古苔苍，题痕旧。
疏花照水，老叶沉沟。
蜂黄点绣屏，蝶粉沾罗袖。
沉倚东风垂杨瘦，翠眉攒似带春愁。
寻村问酒，无人倚楼，有树维舟。
贺祁东园进士锦旋为九旬令祖母暨两尊人寿
洪穆霁（明代）

昼锦新从北极回，綵衣犹带上方裁。高堂迭进千秋寿，艺苑群推盖代才。

天阔星文霜剑动，江寒月色夜珠来。追欢次第联花萼，同醉仙人露一杯。
送太学李生归乡
唐庚（宋代）

挈笈来东序，经年亦倦游。却辞同舍去，聊慰倚门忧。

颜子进未止，何蕃谁为留。到家席不暖，随计又皇州。
帝宫词
施肩吾（唐代）

自得居王宠爱时，敢言春色上寒枝。十年宫里无人问，一日承恩天下知。
菩萨蛮
李珣（五代）

回塘风起波文细，刺桐花里门斜闭。残日照平芜，

双双飞鹧鸪¤

征帆何处客，相见还相隔。不语欲魂销，望中烟水遥。

等闲将度三春景，帘垂碧砌参差影。曲槛日初斜，

杜鹃啼落花¤

恨君容易处，又话潇湘去。凝思倚屏山，泪流红脸斑。

隔帘微雨双飞燕，砌花零落红深浅。捻得宝筝调，

心随征棹遥¤

楚天云外路，动便经年去。香断画屏深，旧欢何处寻。
梁三朝雅乐歌十九首 其一 俊雅
沈约（南北朝）

惟王建国，辨方正位。于赫有梁，向明而治。知人则哲，聪明文思。

思皇多士，俊乂咸事。弗惟其官，惟人乃备。
句 其二
周紫芝（宋代）

浪花丛里看蟂矶。
以酥煎小龙茶因成
虞俦（宋代）

水分石鼎暮江寒，灰拨砖炉白雪乾。
蟹眼已收鱼眼出，酥花翻作乳花团。
撑肠尚有书千卷，枵腹无忧食一箪。
只欠绿珠煎点在，诗情宁使愧麤官。
王嘉甫许借清赏堂读书
周孚（宋代）

卜居厌近市，临老心亦烦。目眩车马尘，耳聩歌吹喧。

朝旗与莫柝，况复戎旅屯。养疴定何所，城南有名园。

槐柳森欲合，桃李粲以繁。芳塘艳积雨，疏牖明朝暾。

岂惟苏病眼，亦可清吟魂。主人卫霍家，列戟藩朱门。

马埒编金钱，豪习今尚存。乃能容此老，厚意可得言。

十年客此邦，要以桑梓论。隔墙竟骂仝，奉卮孰留髡。

今日复何日，愧此地主恩。他年赞易室，凭君记虞翻。
观李剑州乐歌谱
邵宝（明代）

凤箫声断惊风雨，十有三弦移短柱。江上何人一笛横，别作黄短起宫羽。

剑州剑州何苦心，小悬短鼓高张琴。吴歌听罢今蜀道，金玉近来真尔音。
送人往宣城
潘佑（唐代）

江畔送行人，千山生暮氛。谢安团扇上，为画敬亭云。
和薛子晋来庆癸未登第韵二首
袁说友（宋代）

寒荄也趁百花新，眼懒犹贪上国春。
五技怪能成薄命，一名却喜继前人。
唤将好意诗频赋，洗却閒忧酒再巡。
底事牛堪有归序，韩公平日最相亲。
法曲献仙音 题语石道人填词图和石帚韵
郑文焯（清代）

经乱湖山，送春池馆，日暮相逢何处。墨泪单衣，白头行卷，沾愁何惜残俎。

怕故苑、沧波地，依前断魂去。

漫回顾。早东风、制成乡泪，空夜夜、看剑引杯狂舞。

我醉听君歌，奈萧条、时事如许。唾月推烟，更花閒，莫道俊句。

甚江关游勌，老向西园听雨。
冬望
曾巩（宋代）

霜余荆吴倚天山，铁色万仞光铓开。
麻姑最秀插东极，一峰挺立高嵬嵬。
我生智出豪俊下，远迹久此安蒿莱。
譬如骅骝踏天路，六辔岂议收驽骀。
巅崖初冬未冰雪，藓花入屦思莫裁。
长松夹树盖十里，苍颜毅气不可回。
浮云柳絮谁汝碍，欲往自尼诚愚哉。
南窗圣贤有遗文，满简字字倾琪瑰。
旁搜远探得户牖，入见奥阼何雄魁。
日令我意失枯槁，水之灌养源源来。
千年大说没荒冗，义路寸土谁能培。
嗟予计真不自料，欲挽白日之西颓。
尝闻古者禹称智，过门不暇慈其孩。
况今尫人冒壮任，力蹶岂更余纤埃。
龙潭瀑布入胸臆，叹息但谢宗与雷。
著书岂即遽有补，天下自古无能才。
四禽言 其三
梁栋（宋代）

行不得也哥哥，湖南湖北春水多。九疑山前叫虞舜，奈此乾坤无路何。

行不得也哥哥。
秋日疾中寄诸同志
李咸用（唐代）

闲居无胜事，公干卧来心。门静秋风晚，人稀古巷深。

花疏篱菊色，叶减井梧阴。赖有斯文在，时时得强寻。
和人杂咏六首
卫宗武（宋代）

矫矫鹤盘空，{左口中邕右隹}{左口中邕右隹}雁鸣旭。
过雨沐遥岑，一日浣尘俗。
久欲抱琴书，栖霞潄澄绿。
刘安鸡犬仙，世岂夫其术。
拟结客少年场
汪昌（清代）

轻裘披鹔鹴，宝剑佩干将。徵逐长安道，酣饮集壶觞。

侑歌金谷长，较猎羽林郎。相期在意气，一诰千金黄。

不知有朱郭，遑论金与张。日月曾几何，朱颜变老苍。

悉数平生友，各在天一方。悔不早努力，老大徒悲伤。
送萧大庆之官始兴 其二
杨士奇（明代）

县邑西连丹凤山，行藏有道听皇天。瘴烟毒雾皆休惑，忠简新州十八年。
同钱太史泛舟东湖座有女郎湘烟戏题
沈受宏（清代）

酒绿灯青夜语中，家乡同隔海云东。伤心一种天涯客，卿是飞花我断蓬。
寄黄嗣深使君二首 其一
释德洪（宋代）

江夏家声世所闻，无双千顷典刑存。肃严郡邑霜分晓，照映簪缨玉粹温。

楼迥岘云供醉望，夜晴汉月洗吟魂。行将补衮调羹手，却执元圭侍至尊。
题小鸾所居疏香阁（三首） 次长女昭齐韵
沈宛君（明代）

旭日初升榥，瞳眬映绮房。
梨花犹梦雨，宿蝶半迷香。
轻阴笼霞彩，繁英低飘翔。
待将红袖色，帘影一时芳。
海棠还折取，拂镜试新妆。
新妆方徐理，窗外弄莺簧。
为参军郑以材赋双亲荣寿 其一
黄廷用（明代）

南湖遥望北辰中，锦轴天书下汉宫。家住鹿门持绿玉，长从仙母醉春风。
夜宿秘阁
郑獬（宋代）

金马藏书大帝家，绕檐鸣玉滴冰牙。
晚云不动寒风断，残雪时飞三两花。
梅花驿
顾彩（清代）

马迹车尘暗陌头，遥看古驿入南州。渡河芳草王孙去，过岭梅花使者愁。

五夜泊船江店火，万山吹角戍人楼。可怜丝管长亭别，欲折垂杨不自由。
丙子元日三首 其二
刘摰（宋代）

爆竹惊山鬼，雕幡戴楚冠。祝延千岁酒，练气五辛盘。

江冷东风外，天回北斗端。羌城霖雨甚，从此看春寒。
熙宁癸丑季冬十有三日某被旨谢雪于济祠已事与秘书监
文彦博（宋代）

早过燕川渡，千峰插太虚。云开微见日，水浅不渐车。

风急樵歌响，霜严木叶疏。缘溪东北去，岩腹有精庐。
送苏学士钱塘监郡
张方平（宋代）

趣时贵近君独远，此情于世何所希。车马尘中久已倦，湖山胜所即为归。

洞庭霜天柑橘熟，松江秋水鲈鱼肥。地邻沧海莫东望，且作阮公离是非。
陇西太夫人八十寿
陈深（宋代）

恒山镇朔野，积翠凌太虚。
中有仙子宅，霞光抱云居。
怡怡伯阳姥，八十颜独朱。
神交亿玉女，秘字傅金书。
逍遥人间世，静寿仙者从。
令子返鸟哺，专城绾菟符。
金章映彩服，锦障承雕与。
前有命妇掖，后有玄孙扶。
春风溢慈幄，晓日晖庆图。
海桃摘霞实，灵芝掇云腴。
南山为尔寿，北斗为尔{奭斗}。
人生天壤内，菽水欢有馀。
矧兹寿且贵，身与五福俱。
厚德狼隆报，彼苍默相孚。
诗人颂燕喜，此乐不可渝。
题萧叔原江山图画
曾丰（宋代）

玻璃横眠苍玉立，一段清姿天幻出。霞作丹浆云墨汁，恢张太素以为质。

一时盘古纵横笔，万古玄冥浓淡色。乾坤两间一亭中，立人自下酬答功。

酒盏棋枰意气充，薰炉茗椀情性融。耳阏目阏还大道，声尘色尘入长空。

客来且伴主人醉，机械客犹梏仁智。未知二者一之赘，休言一者赘之细。

上人已悟细之至，何当更悟也无细，若至之谓□□□。
多情（庚午年在相林场作）
韩偓（唐代）

天遣多情不自持，多情兼与病相宜。蜂偷野蜜初尝处，

莺啄含相欲咽时。酒荡襟怀微駊騀，春牵情绪更融怡。

水香剩置金盆里，琼树长须浸一枝。
游浴龙池
释道丘（明代）

探幽穷涧底，尽处泻寒流。梯磴寻奇绝，扪萝上石楼。

山花香易采，野果棘难求。雨过侵衣湿，还山日未休。
赠杨尉送湫水
李石（宋代）

天上妥雨水鸣渠，一龙任责固有余。
今年水来雨不集，彭民不及江中鱼。
以堰致水高百尺，灵湫在渊烁红日。
彭民怨龙不怨人，龙则有职谁之失。
九峰仙官梅子真，豢龙有术龙不嗔。
去年作堰今请湫，二者兼得苏彭民。
东湖别驾但捧腹，卧听萧萧响疏竹。
往来莫便轻泥涂，软脚有酒为君沽。
钻天三里
范成大（宋代）

非冈非岭复非坡，黄鹄不度吾经过。妻孥下行啼且笑，联手相携如踏歌。

风吹汗乾人力尽，屐齿与石方相磨。钻天三里似千里，四十八盘将奈何。
朝中措 小儿子生，适有遗羽阳宫瓦者，因以
元好问（金朝）

添丁名字入新收。一长看过头。拾得羽阳宫瓦，不愁撞透烟楼。遗山野客，求田问舍，梦想南州。说甚河东三凤，安排老□班彪。
前作意未尽，重违祝艾臣同年之请因增益之
曹家达（清代）

三径荒寒长露苗，柴门风叶暮萧萧。孤芳拚与霜华竞，鶗鴂声中独后凋。

绿肥红瘦垂垂老，开到黄花又后期。别有盛衰荣落感，岂惟傲骨不逢时。
涅槃前偈
释月林（元代）

昔不曾生，今何曾灭。月过长空，清光皎洁。
浪淘沙 十月十四日病中经宿不寐枕上作
程敏政（明代）

风叶走庭阶。月上书斋。隔墙寒影舞松钗。数尽残更人不寐，无奈幽怀。

酾酒断溪涯。题遍苍崖。病来耽误几青鞋。不待一分林下福，也共时乖。
又次韵答之十首 其三
释德洪（宋代）

拥衾睡美无人唤，闲忆当年趁早朝。今伴赤松聊卒岁，后来功业付曹萧。
中秋阻风二首 其二
项安世（宋代）

四无边岸贴天流，八极光中一钓舟。不是南风解留客，世间无此好中秋。
改旧诗戏成
张镃（宋代）

不作新诗只改诗，当家功用亦几希。
全牛迎刃未能解，六鶂遇风先退飞。
欲脱规模还似旧，枉教躯干不曾肥。
何如尽付红炉火，免使群公说是非。
读文山传三首 其一
薛瑄（明代）

朔气萧森岁向深，挥戈抆泪动哀吟。艰危已竭回天力，慷慨犹存捧日心。

海水寻常秋月冷，塞云千里暮星沉。悠悠往事都如梦，只有孤忠照古今。
送子华
梅尧臣（宋代）

识君虽恨晚，说诗屡解颐。
吾徒固难合，所合终不移。
冒寒跃马来，且言行有期。
河上冰始坼，轻棹去未迟。
戏简文量
陆釴（明代）

樽前谁遣雪儿歌，司马风情晚更多。
银蜡影偏人已醉，紫檀声断欲如何。
归来尚想桓伊笛，醒后空惭学士波。
戏问韦娘今健否，青楼元自不曾过。
十月二十八日，予与文量晚酌朱懋暹处，懋暹以教坊弟子
王秀侑觞，夜深风冽，琵琶弦屡断，而懋暹以洞箫继之，
已而秀舍弦按拍清歌数曲，中有所谓学士波者，余不解，
文量哂之曰：“此方言也。
”文量醉甚，戏问秀：“杜韦娘安否？”秀茫无以对，因
相与抚掌而罢云。
项里
陶元藻（清代）

乌骓一去里门空，子弟相随不复东。作史到今尊本纪，争功何必据关中。

稽山碑失秦无颂，《垓下歌》成楚有风。未许生擒归亦耻，项王毕竟是英雄。
偈颂七十一首
释了惠（宋代）

扁舟划断晓江云，一曲高歌远关君。
惊起滩头野鸭子，海天飞去不成群。
春晚二首 其一
孙觌（宋代）

花落不容惜，犹残叶底春。稀红闪馀映，乱绿斗尖新。

飞絮高度竹，游丝远趁人。窥帘闻好语，双鹊喜津津。
减字木兰花（李家出歌人）
毛滂（宋代）

小桥秀绝。露湿芙蕖花上月。月下人人。花样精神月样清。

谁言下惯。到了司空情不慢。丞相瞋无。若不瞋时醉倩扶。
玉蕈
施枢（宋代）

幸从腐木出，敢被齿牙和。
真有山林味，难教世俗知。
香痕浮玉叶，生意满琼枝。
饕腹何多幸，相酬独有诗。
山行遇雨之作 其三
弘历（清代）

瀑声犹是宵来响，山色都因雨后佳。最喜盈眸堆湿润，不教纤翳惹澄怀。
送杭州经历李全初代归
潘纯（唐代）

东家老人语且悲，衰年却忆垂髫时。
王师百万若过客，青盖夜髫人不知。
巷南巷北痴儿女，把臂牵衣学番语。
高楼急管酒旗风，小院新声杏花雨。
比来官长能相怜，民闲蛱蝶飞青钱。
黄金白璧驮西马，明珠紫贝输南船。
繁华消歇如翻掌，宫中赋敛年年长。
里巷萧条去不归，华屋重门结蛛网。
语中呜咽不欲闻，道旁虎狼方纷纭。
麒麟凤凰那复得，使我益重髯参军。
参军在官近一考，素发萧萧坐成老。
上言掣肘下吏骂，赖有闾阎独称好。
杭州公事天下繁，大才处决无留难。
参军累官日益贵，何术可使斯民安？
赵司门成之新居
连文凤（宋代）

何必山巅共水涯，闲心幽远此相宜。
喧无车马红尘少，乐有琴相白日迟。
晴槛倚风初柳处，夜灯听雨正蛙时。
客来试问功名事，已付功名与酒卮。
念奴娇（月）
黄公绍（宋代）

山围宽碧，月十分圆满，十分春暮。匹似涌金门外看，添得绿阴佳树。野阔星垂，天高云敛，不受红尘污。徘徊水影，闲中自有佳处。
乘兴著我扁舟，山阴夜色，渺渺流光溯。望美人兮天一角，我欲凌风飞去。世事浮沈，人生圆缺，得似烟波趣。兴怀赤壁，大江千古东注。
赠祝仲山滁阳省父还番阳
夏原吉（明代）

伟哉太仆起名儒，一住琅琊十载馀。苜蓿雨肥晨考牧，梧桐月白夜观书。

达尊三备人咸羡，好句多吟我不如。珍重问安贤孝子，古来毋惜道途迂。
冯氏道中早行
文同（宋代）

畏暑事晨役，高原动征羁。
遥遥历广博，浩浩长风吹。
疏星才出没，河汉西南垂。
林端启明上，飞光发丹曦。
荧荧洒晴露，百物含华滋。
爽气入肝鬲，宿浊无一丝。
寒泉漱清甘，洗涤俗虑遗。
还忧火轮怒，万里烧去逵。
江上送友人南游
张乔（唐代）

何处积乡愁，天涯聚乱流。
岸长群岫晚，湖阔片帆秋。
买酒过渔舍，分灯与钓舟。
潇湘见来雁，应念独边游。
春游诗
张骏（魏晋）

勾芒御春正，衡纪运玉琼。明庶起祥春，和气翕来征。

庆云荫八极，甘寸润四坰。昊天降灵泽，朝日耀华精。

嘉苗布原野，百卉敷时荣。鸠鹊与鹂黄，间关相和鸣。

菉萍覆灵沼，香花扬芳馨。春游诚可乐，感此曰日倾。

休否有终极，落叶思本茎。临川悲游者，节变动中情。
东山高卧
林放（宋代）

三间老屋青山幽，清风洒洒寒飕飕。
脱巾坦腹卧其下，此身直飕渊明俦。
老松飞翠落夏簟，六月不暑凉于秋。
人生百年一梦幻，世间万事空悠悠。
一声野鹤忽惊醒，山炉活火茶烟浮。
秋景 月满秋夜长
刘辰翁（宋代）

尘世如天海，团团共月光。一轮秋正满，百刻夜偏长。

端正惟三五，空明更十方。萃台犹卓午，梧井欲飞霜。

箭漏迷青海，阑干转上阳。雪痕留得在，何用促扶桑。
醉后赠道夫
李处权（宋代）

冰柱雪车元有声，五言早已号长城。
仙源迷路及春浅，盗骑解长空月明。
君岂似龟将曳尾，我端如雁不能鸣。
何人肯作千金贷，卖药江湖隐姓名。
咏碧山吟社八景 其六 涵碧池
俞宪（明代）

一水满前池，清风漾碧漪。野人时弄水，惟有白云知。
雪 其九
徐积（宋代）

荀翁犹慕李膺贤，漫叟当车我执鞭。辕下两骖将逐骥，墙閒一穴欲窥天。

兵锋甚锐逢今日，铁阵横行记昔年。将钺挥金何用剑，檄书插羽不须笺。

勇骑龙子神弥俊，笑扼犀吭血正鲜。一鼓已输元帅手，双矛将解敌人肩。

我徒北首思投甲，子使西来约卷旃。自是见羸谋饵虏，却云养气欲希仙。

已严军令除添灶，但恐师期忽举烟。设若渝盟相掩袭，冲车突骑占平田。
洞仙歌 赋榛实屏山所录
王浍（元代）

圆刚定质，混物非凡类。仁处其中静忘意。任蝶蜂狂绕，燕雀喧中，心君正，惟取清白自治。

黄衣从澹泊，此个家风异，偶合阴阳弃神智。怕旁人冷眼，嫌太孤高，樽俎地、聊许松梧同器。

待他日、山林不相容，请援手仙芚、要充仙贽。
与张道士同访李隐君不遇
许浑（唐代）

千岩万壑独携琴，知在陵阳不可寻。去辙已平秋草遍，

空斋长掩暮云深。霜寒橡栗留山鼠，月冷菰蒲散水禽。

唯有西邻张仲蔚，坐来同怆别离心。
仪坤庙乐章。金奏
徐彦伯（唐代）

阴灵效祉，轩曜降精。祥符淑气，庆集柔明。

瑶俎既列，雕桐发声。徽猷永远，比德皇英。
偈颂一百零二首
释绍昙（宋代）

花锦蝶翻红，柳烟莺织晓。
曾不动机丝，夺尽春工巧。
玄中玄，妙中妙。
三世诸佛觑不破，历代祖师穷不到。
穷得到，寒食清明，
家家拜扫。
题孙君山亭
牟融（唐代）

长年乐道远尘氛，静筑藏修学隐沦。吟对琴樽庭下月，

笑看花木槛前春。闲来欲著登山屐，醉里还披漉酒巾。

林壑能忘轩冕贵，白云黄鹤好相亲。
江西庄上久雨
李之仪（宋代）

去秋欲雨不得雨，今春望晴还未晴。蝼蚁尚知为自便，强将私意与天争。
次韵吴参议病中怀归因以自见
陈渊（宋代）

柳丝垂地整如梳，春尽长怀旧隐居。草暖屡眠斜照外，水香时隐落花馀。

西山忍饿初疑隘，北海无功竟坐疏。同是念归公得请，自怜濡滞一轩渠。
时人为张氏谚
佚名（魏晋）

相里张，多贤良。积善应，子孙昌。
书馆
黄庚（元代）

池馆深深锁翠凉，课余多暇日偏长。
屋连湖水琴书涧，窗近花偏笔砚香。
吾道尚存贫亦乐，客身长健老何妨。
十年心事闲搔首，厌听蝉声送夕阳。
赠轮老
程敏政（明代）

江楼高处月明时，大地山河渺一丝。天上水中谁是幻，倚阑须问法轮师。
许侯赠诗借韵谢二首
杨公远（宋代）

政徹宸旒久有声，何消入梦更图形。
行看大展经纶手，整顿乾坤万国宁。
玉聚
赵蕃（宋代）

介然谁主复谁宾，风月婆娑却自亲。
留得清名传野史，未妨白眼向时人。
边尘
陈恭尹（清代）

人间何处免，北塞独先飞。似得风云气，全欺日月晖。

曳柴传战法，望锐亦兵机。差胜京华客，终年化素衣。
九日即事
郑清之（宋代）

瓮畦篱户小园林，独鹤相陪省一琴。
老眡官牛从实录，贫依国息寄横金。
诗盈弓力犹能寸，客值骚醒且枉寻。
枫叶似知酤令缓，漂摇醉脸出墙阴。
送乡僧世鹏游嵩少
苏过（宋代）

吾蜀士尚气，凭陵以相高。傥无胜己友，便绝平生交。

诗书将吾军，道艺恃所操。宁甘毙百战，讵肯挫一毫。

气俗未易改，波澜到方袍。世鹏此其流，何止事风骚。

我观浮屠法，成佛须我曹。荣枯寄梦幻，生死真鸿毛。

恨子太孤直，崭然出蓬蒿。须防斤斧厄，且为声名逃。

空山人迹少，晏坐狐狸嗥。三年再见子，庶其免风涛。
挽邹彦明
杨万里（宋代）

野渡无冰涉，荒民不木饥。
桥横侍郎记，墓立舍人碑。
自古谁无死？何人没後思？
淙淙富川水，便是挽歌词。
文中子
石介（宋代）

独将礼乐付程仇，房杜无才闻大猷。
可惜唐家三百载，声明文物愧宗周。
耳鸣戏题
范成大（宋代）

历历从何起，冷冷与耳谋。
人言衰相现，我以妄心求。
远磬山房夜，寒蜩陇树秋。
圆通无别法，但自此根修。
三吴漫游集唐
方凤（宋代）

愁看直北是长安，云树深深碧殿寒。
心折此时无一寸，梦魂不到关山难。
闻雁杂咏 其二十 抱膝闻雁
成鹫（清代）

枯禅长抱膝，兀坐到更阑。何处双飞翼，频惊五夜寒。

繁音归碧落，馀响入蒲团。为语嗷嗷者，微生寄迹难。
册立冠婚分封四咏 其一
梁斗辉（明代）

帝里祥光曙色曦，瑶山高映五云奇。少阳已起中天运，万户同云履泰时。

合殿春回花绽锦，青宫瑞霭露盈芝。遥知齿胄风长在，应有夔龙集凤池。
送王昭祖国史吏部归丹阳七绝
史尧弼（宋代）

万牛回首重丘山，才大谁令挽不前。
只好垒胸浇酒遣，未妨洞腹晒书眠。
嵩溪驿
刘克庄（宋代）

舟子初辞去，风吹薄酒醒。
一茎新鬓白，数点晚山青。
潦倒弹长铗，荒凉宿短亭。
邻鸡空喔喔，不似昔年听。
早春
孔武仲（宋代）

欲探年光好，春风入酒帘。
寒威随雪解，芳意逐情添。
塞雁今回阵，冰鱼稍出潜。
王孙幽兴动，颜巷自安恬。
薛公仪移樽咸平寺同李少白郑长玉闵文逸作
佘翔（明代）

汉廷侍从气翩翩，载酒何来绣佛前。秋入双林停白马，人从三竺礼青莲。

旃檀风细仙幡动，优钵花明彩笔悬。莫是诗名陶谢并，更凭醉里一逃禅。
知廉州条上边事落职主管台州崇道观赋感
刘仕龙（宋代）

人生百年中，穷通无定迹。
譬如风前花，荣谢亦顷刻。
当时牧牛竖，尊贵谁与敌。
顦顇种瓜翁，乃是封侯客。
丈夫苟得时，粪土成拱璧。
一朝恩宠衰，黄金失颜色。
古今谅皆然，我今何叹息。
月下
朱颖（清代）

古今同是月，代谢几人看。此夕一樽酒，百年聊自欢。

潇湘秋入梦，关塞夜生寒。慷慨还悲感，更残独倚阑。
跋小停云馆
柯椽（清代）

青云招不来，白云留不住。我欲赋停云，云停渺何处。
友人招饮适云气大作雨意甚凉
姜特立（宋代）

永日南薰入舜琴，故人邀我共披襟。
歌姬可是能留客，故遏行云作午阴。
送勾谌太丞通判颍州
梅尧臣（宋代）

颍川倒湾流，栏船曲转钩。
吏迎如太守，民望亚诸侯。
芳圃深通野，寒湖半抱州。
前贤多旧迹，佳咏听君留。